Obinitsa kool-kirik

Obinitsa kool-kirik on Eesti Apostlik-Õigeusu Kirikule kuuluv Obinitsas asuv hoone.

Üldandmed
Kunagise kool-kiriku ehitust alustati aastal 1897, Obinitsa kogudus avati 1904. aastal ja kirik pühitseti 2. mail (vkj) 1904. aastal. Sellele eelnes Obinitsa külakogukonna otsus 1894. aasta 16. detsembrist, millega anti krunt nr 34 Obinitsa kiriku kogudusele kiriku ja kooli ehitamiseks ja niikaua kasutamiseks kui kirik ja kool on olemas. Kirikukooli hoone ehitamist, kooli ja koguduse avamist algatas ning toetas VÕK Sinodi ülemprokurör Konstantin Pobedonostsev. Uue koguduse loomiseks eraldati Tailova segakogudusest 21 setu küla ja 1906–1907 aastal arvati Salesje kogudusest lisaks veel 8 küla. Obinitsa kogudusest sai  puht rahvuslik kogudus. 

Baltimaades haruldane kool-kirik oli puust kahekorruseline kellatorniga hoone. Hoone ehitamiseks olid esimesed palgid kohale vedanud Orava mõisa metsast Tääglova mehed Trossi Jakim (Kera) ja Trossi Paul (Kund). Obinitsa kool-kirikul on olnud suur kultuurilooline tähendus Obinitsa ja kogu Setomaa jaoks. Hoone mõõtudeks oli 12 sülda pikkust ja 9 sülda laiust. Algul oli alumisel korrusel kaks klassiruumi, poiste elutuba, kaks korterit ja köök. Ülemisel korrusel asus naisõpetaja korter, tütarlaste elutuba, suur kooliruum ja kirikuruum. Kool-kirikust teisel pool teed asus preestrimaja.Liidia Sillaots. "Obinitsa ajast aega". Hilanamoro, 2006

Preestriks (1904–1917) määrati Polikarp Muraveiski, rahvuselt venelane, üles kasvanud Värskas, mõistis aga ka eesti keelt. Teiseks preestriks valis kogudus 12. juulil 1917. aastal Nikolai Raagi (1917–1918 ja 1919–1941). 

Esimeseks köstriks oli Joann Jaanus, pärastpoole Nikolai Tsänk,  Mihhael Rahulane, Paul Varask. Sügisel 1918 olid koolis juhataja Nikolai Raag, õpetaja Jaan Lukas (hilisem kolonel, 2. diviisi staabülem), prl H. Vars ja praktikant V. Vahter.Petserimaa Praost, Ülempreester Nikolai Raag. Petserimaa kogudused. Usuteadusline Ajakiri, X aastakäik, aprill 1938, No 1, lk 29

1950. aastal suleti kirik, hoone anti täielikult kooli kasutada. Kellatorn lammutati, hoone ehitati täielikult ümber koolimajaks.  

Obinitsa kool-kiriku hoone oli jäetud maha ja oli lagunemas. 2022. aastal alustasid Lenna Kuurmaa ja Lauri Mäesepp kool-kiriku hoone rekontrueerimist Ilmaveere sündmus- ja majutuskeskuseks.Nataly Koppel. "Lenna Kuurmaa käivitas Obinitsas ehituse: võib vist natuke hullunud näoga rõõmustada küll". Kroonika, 20. jaanuar 2023 Keskus avati 1. mail 2024.Ilmaveere on avatud!. Ilmaveere keskuse koduleht, vaadatud 28. juulil 2025

Uus kirik
Obinitsa uus kirik (Obinitsa Issanda Muutmise kirik) asub Obinitsast Piusale viiva maantee ääres Obinitsa surnuaia kõrval.

Kool-kirik Hiiumaal
Ka Hiiumaal Kõpus on kooli ja kiriku ühishoone.

Vaata ka
Vene Õigeusu Kiriku Tallinna vikaarpiiskopkonna praostkondade ja koguduste loend 1721–1917. Pihkva kubermang

Viited

kool
Kategooria:Setumaa õigeusu kirikud
Kategooria:Setomaa vald
Kategooria:Võru maakonna õigeusu kirikud
Kategooria:Eesti Apostlik-Õigeusu Kirik
Kategooria:Eesti endised kirikud